फिर इब्बी गल्ल निशिचत ऐ जे ग्रांईं जीवनै दी लोड़े-थोड़े गी ध्यानै च रखदे होई, मनुविधान मताबक, बाकी जातियें दे लोक जियां पन्त-परोह्‌त, लुहार-तरखान, नाई-झीर, म्हाशे, मेघ, डूम ते होर बंज-बपार करने आले उन्दे कन्नो-कन्नी गै इत्थें आई बस्से। इन्दी सारें दी सांझी मैह्‌नत, आपसी भाई चारा, मेल मिलाप ते मान मुल्लें दा गै नतीजा हा कंढी च सिर कढदे दूए सम्रद्ध ग्राएं साईं गै भलवाल ग्रां । भलवाल कन्नै गै मिलदे कोट नां दे ग्रां कन्नै माड़ी-मुट्टी सांझ भ्याली करी, इनें दौन्नें दा मिश्रत ‘कोट भलवाल’ इस पूरी मल्ल गुज़ार च अज बी मश्हूर ऐ। वैसे इनें दौन्नें ग्राएं दियां बक्खो-बक्ख पटवारां न ते अपना-अपना टकोधा अस्तित्व ऐ। पनछान आस्तै बी ऐ मिश्रण बड़ी मदद करदा ऐ, की जे ऐसे गै किस होर ग्रां बी हैन, जियां भीरी-भलवाल, चक्क-भलवाल बगैरा। पर कोट भलवाल दा नां ओदे बसनीकें दे उद्दमें करी म्हेशां जने-खने दी जीह्‌बै पर रेहा ते अज बी ऐ।